คึกคัก ! คนไทยขอใช้สิทธิ “ล่วงหน้า-นอกประเทศ” ทะลุ 2 ล้านคน
กกต.เปิดยอดรวมลงทะเบียนขอใช้สิทธิเลือกตั้งล่วงหน้า-นอกราชอาณาจักร ทะลุกว่า 2 ล้านคน
คึกคัก ! กกต. แย้มคนไทยขอใช้สิทธิ “ล่วงหน้า-นอกประเทศ” ทะลุ 2 ล้านคน
10 เม.ย. 2566

ผู้สื่อข่าวรายงานว่า สำนักงานคณะกรรมการการเลือกตั้ง (กกต.) ได้สรุปจำนวนผู้ลงทะเบียนขอใช้สิทธิเลือกตั้งล่วงหน้า นอกเขต ในเขต และนอกราชอาณาจักร ที่มีการเปิดให้ผู้มีสิทธิเลือกตั้งลงทะเบียนตั้งแต่วันที่ 25 มีนาคม จนถึงวันที่ 9 เมษายนที่ผ่านมา
โดยมีผู้ลงทะเบียนขอใช้สิทธิเลือกตั้งล่วงหน้า นอกเขต ในเขต และนอกราชอาณาจักร ทั้งหมด 2,153,450 คน แบ่งเป็น ลงทะเบียนเลือกตั้งล่วงหน้านอกเขตและในเขตเลือกตั้ง 2,042,381 คน โดยเป็นการลงทะเบียนการเลือกตั้งล่วงหน้าแบบนอกเขตเลือกตั้ง ที่ลงทะเบียนทางอินเตอร์เน็ต 1,950,974 คน และลงทะเบียนที่สำนักทะเบียน 73,609 คน
ส่วนการลงทะเบียนเลือกตั้งล่วงหน้าแบบในเขตเลือกตั้ง โดยลงทะเบียนที่สำนักทะเบียน 17,798 คน นอกจากนั้นเป็นการลงทะเบียนเลือกตั้งนอกราชอาณาจักร 111,069 คน แบ่งเป็นลงทะเบียนทางอินเตอร์เน็ต 106,004 คน และลงทะเบียนที่สำนักทะเบียน 5,065 คน